b"\n_START_ARTICLE_\nJoaquim Tristany i Gual\n_START_SECTION_\nBiografia\n_START_PARAGRAPH_\nEn els anys cinquanta va formar part de la colla sardanista mataronina Ilurenca. Treball\xc3\xa0 en el gremi t\xc3\xa8xtil fins a la seva jubilaci\xc3\xb3._NEWLINE_Durant catorze anys presid\xc3\xad la Uni\xc3\xb3 de Colles Sardanistes (1970-1983), i posteriorment hi segu\xc3\xad vinculat en diverses responsabilitats, amb una actuaci\xc3\xb3 directament vinculada al foment i la perviv\xc3\xa8ncia del sardanisme de competici\xc3\xb3, encara que a vegades el seu entusiasme pogu\xc3\xa9 causar alguna fricci\xc3\xb3 personal. Treball\xc3\xa0 amb energia per la dignificaci\xc3\xb3 dels concursos de sardanes i perqu\xc3\xa8 se'n respectessin les colles, i la seva tasca marc\xc3\xa0 profundament i decisiva el sardanisme de competici\xc3\xb3._NEWLINE_S'ha distingit excepcionalment en el foment de la sardana revessa en diverses l\xc3\xadnies: primer com a revessaire de colla, i posteriorment com a compositor i renovador de la sardana revessa (a la que s'enfront\xc3\xa0 amb mentalitat cient\xc3\xadfica i que reestructur\xc3\xa0 profundament). Ha intervingut molts anys en el campionat de sardanes revesses en tasques organitzatives i formatives, i com a assessor musical d'innombrables concursos individuals. La seva obra compositiva revessaire s'inici\xc3\xa0 a mitjans dels anys 50 i compr\xc3\xa8n diversos centenars de peces pr\xc3\xb2pies, m\xc3\xa9s l'adaptaci\xc3\xb3 de revesses d'altres compositors i l'impuls a compositors novells (incloent-hi persones sense preparaci\xc3\xb3 musical reglada). La seva influ\xc3\xa8ncia s'ha notat especialment en la formulaci\xc3\xb3 moderna en l'estructura de les revesses, que tenen una \xc3\xa8poca pre-Tristany i una \xc3\xa8poca post-Tristany clarament identificables. En aquest sentit, moltes de les revesses d'en Tristany es caracteritzen per una m\xc3\xbasica bonica (molt sovint inspirada en peces d'altri, com Amics per sempre, Els segadors, Recordant Vic, La reina de les flors) i per la pres\xc3\xa8ncia de cant i salt que, paradoxalment i gr\xc3\xa0cies a una formulaci\xc3\xb3 matem\xc3\xa0tica molt ben resolta, no faciliten la resoluci\xc3\xb3 de la revessa, per\xc3\xb2 que en fan la seva audici\xc3\xb3 m\xc3\xa9s plaent.\n_START_SECTION_\nSardanes revesses\n_START_PARAGRAPH_\nEn Joaquim Tristany acostuma a titular les revesses amb una numeraci\xc3\xb3 correlativa, per b\xc3\xa9 que ocasionalment tamb\xc3\xa9 els posa t\xc3\xadtol. Alguns d'aquests s\xc3\xb3n: A l'amic Bartomeu, A l'amic Llu\xc3\xads, L'amic revessaire, Amics per sempre, Aquell bell record, El barri, Bell esplai mataron\xc3\xad, De Quim a Quimet, Dol\xc3\xa7 record, Els gegants, Homenatge a Vic, Nou esclat, El Parc Central, La pla\xc3\xa7a, Record, La reina, El segador, Una esperan\xc3\xa7a"